proxectonos/corpus_dominio_legal_administrativo_tmp huggingface dataset:
DECRETO 366/2009, do 23 de xullo, polo que se acorda a mutación demanial dun inmoble situado na rúa Cruceiro de Sar número 46, no termo municipal de Santiago de Compostela.
CONSELLERÍA DE FACENDA — III. OUTRAS DISPOSICIÓNS — 06/08/2009

A Comunidade Autónoma de Galicia é titular dun inmoble na rúa Cruceiro de Sar nº 46, no termo municipal de Santiago de Compostela, que consta no Inventario Xeral de Bens e Dereitos da Comunidade como ben de natureza demanial afecto a servizos sociais-atención ás persoas maiores.
Dado que a Consellería de Traballo e Benestar, que ten adscrito o inmoble, non o vai dedicar ao fin previsto, é preciso facer un cambio de afectación para permitir instalar dependencias administrativas.
Con data do 13 de xullo de 2009 a Secretaría Xeral e do Patrimonio emitiu informe favorable sobre a mutación demanial do dito inmoble.
Ao abeiro do artigo 12 da Lei 3/1985, do 12 de abril, do patrimonio da Comunidade Autónoma de Galicia, e os artigos 30 e seguintes do Decreto 50/1989, do 9 de marzo, polo que se aproba o regulamento para a execución da antedita lei, por proposta da conselleira de Facenda, logo da deliberación do Consello da Xunta de Galicia na súa reunión do día vinte e tres de xullo de dous mil nove,
DISPOÑO:
Artigo único.
Acordar a mutación de destino do inmoble situado na rúa Cruceiro de Sar nº 46, no termo municipal de Santiago de Compostela, co fin de destinalo a dependencias administrativas. O inmoble consta de:
-Local na planta do soto un, destinado a garaxe e rochos/tendais, de superficie útil de 459 m2. Estremas, con inclusión da rampla de acceso e as caixas de ascensor e escaleiras: norte, rúa Cruceiro de Sar; sur, leste e oeste, Iglesias Mirás, S.A., referencia catastral: 8364213NH3486C0004ZJ.
-Local da planta baixa para oito oficinas, de superficie útil de 481 m2. Estremas, con inclusión das caixas de escaleiras e ascensor e cuarto de contadores de auga: norte, rúa Cruceiro de Sar; sur, leste e oeste, Iglesias Mirás, S.A., referencia catastral: 8364213NH3486C0005XK.
O antedito inmoble figura inscrito no Rexistro da Propiedade de Santiago de Compostela nº 1; tomo 1466, libro 427, folios 163 e 165, predios 39301 e 39303.
Disposición derradeira
A Consellería de Facenda, a través da Secretaría Xeral e do Patrimonio, levará a cabo todos os trámites necesarios para a efectividade deste decreto.
Santiago de Compostela, vinte e tres de xullo de dous mil nove.
Alberto Núñez Feijóo
Presidente
Marta Fernández Currás
Conselleira de Facenda
ORDE do 6 de agosto de 2009 pola que se modifica a Orde do 24 de abril de 2009 (Diario Oficial de Galicia do 28 de abril), sobre delegación de competencias no secretario xeral.
CONSELLERÍA DO MEDIO RURAL — III. OUTRAS DISPOSICIÓNS — 12/08/2009

Polo Decreto 83/2009, do 21 de abril, fixouse a estrutura orgánica dos departamentos da Xunta de Galicia, atribuíndo á Consellería do Medio Rural as competencias en materia de conservación da natureza, que con anterioridade estaban atribuídas á extinta Consellería de Medio Ambiente e Desenvolvemento Sostible.
Determinadas ordes de axudas en materia de conservación da natureza, tanto anteriores ao dito decreto pero vixente a súa execución, como posteriores a el, delegan a competencia para resolver as axudas ao director xeral de Conservación da Natureza.
Porén, a Orde do 24 de abril de 2009 prevé no seu punto quinto, relativo ás subvencións e sancións, a delegación no secretario xeral da competencia para resolver os procedementos de concesión de axudas e subvencións e, se é o caso, acordar o seu reintegro e a incoación de procedementos sancionadores e imposición de sancións tipificadas como leves e graves nos artigos 54 e 55 da Lei 9/2007.
Á vista do anterior, e para que a actuación desta Administración non conculque o principio de información aos interesados, considérase procedente incluír unha epígrafe adicional na Orde do 24 de abril de 2009, sobre delegación de competencias no secretario xeral, para os efectos de establecer un réxime específico en materia de conservación da natureza.
Por iso, facendo uso das facultades que me confiren os artigos 43.3º da Lei 1/1983, do 22 de febreiro, reguladora da Xunta e da súa presidencia, modificada pola Lei 11/1988, do 20 de outubro e normativa concordante, e o artigo 13 da Lei 30/1992, do 26 de novembro, de réxime xurídico das administracións públicas e do procedemento administrativo común, e demais disposicións de xeral aplicación,
DISPOÑO:
Artigo único.
Modifícase o punto quinto da Orde do 24 de abril de 2009 sobre delegación de competencias no secretario xeral, no sentido de engadir un último parágrafo co texto seguinte:
«No caso de axudas ou subvencións públicas en materia de conservación da natureza, será de aplicación o establecido na correspondente orde de convocatoria».
Disposición derradeira
Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 6 de agosto de 2009.
Samuel Jesús Juárez Casado
Conselleiro de Medio Rural
DECRETO 372/2009, do 30 de xullo, polo que se declara, en concreto, a utilidade pública e se dispón a urxente ocupación dos bens e dereitos afectados polo proxecto de urbanización e adaptación ao plan de baixa IMD da PO-415 no municipio das Neves. (Clave PO/08/128.02).
CONSELLERÍA DE MEDIO AMBIENTE, TERRITORIO E INFRAESTRUTURAS — III. OUTRAS DISPOSICIÓNS — 12/08/2009

Con data do 3 de xuño de 2009 a directora xeral de Infraestruturas, por delegación do conselleiro de Medio Ambiente, Territorio e Infraestruturas, resolveu aprobar o proxecto de urbanización e adaptación ao plan de baixa IMD da PO-415 (Clave PO/08/128.02).
Este proxecto PO/08/128.02 propón a adecuación da PO-415 e no mesmo conxúganse dous tipos de actuacións. A primeira afecta aos tres primeiros quilómetros e trátase de adaptar a estrada aos parámetros mínimos que rexen o plan de baixa IMD. A segunda zona, que é a afectada pola actividade expropiatoria, ten un carácter semiurbano, de clara expansión e o seu acondicionamento mellorará substancialmente a seguranza viaria ao construírense beirarrúas e aparcadoiros para resolver as carencias deste tramo, pois carece mesmo de beiravías e os cruzamentos de estradas teñen unha visibilidade mellorable, o que xera riscos para os peóns que son os usuarios de servizos públicos tales como o colexio e a praza de abastos.
A xustificación da urxencia de ocupación dos bens e dereitos precisos para a execución do proxecto de trazado e construción da obra de urbanización e adaptación ao plan de baixa IMD da PO-415 (Clave PO/08/128.02), vén motivada por tanto, pola súa incidencia na seguranza viaria evitando riscos innecesarios para os veciños das Neves que utilizan esta vía para accederen aos servizos públicos mencionados, así como ás súas vivendas.
A competencia para efectuar a declaración de urxente ocupación tena atribuída a Xunta de Galicia en virtude do artigo segundo do Decreto 156/1982, do 15 de decembro, sobre asunción de transferencias en materia de estradas e a súa asignación á Consellería de Medio Ambiente, Territorio e Infraestruturas.
En virtude de todo o exposto, e en aplicación do artigo 28.2º do Estatuto de autonomía de Galicia, e dos artigos 10 e 52 da Lei de expropiación forzosa, en relación con previsto no artigo 16 da Lei 4/1994, do 14 de setembro, de estradas de Galicia, por proposta do conselleiro de Medio Ambiente, Territorio e Infraestruturas e logo da deliberación do Consello da Xunta na súa reunión do día trinta de xullo de dous mil nove,
DISPOÑO:
Artigo único.
Declarar a utilidade pública e a urxente ocupación dos bens e dereitos necesarios e que se concretan no expediente administrativo instruído, así como en calquera das modificacións que sexa necesario realizar para a súa execución, para efectos de expropiación no proxecto de urbanización e adaptación ao plan de baixa IMD da PO-415 (Clave PO/08/128.02).
Santiago de Compostela, trinta de xullo de dous mil nove.
Alberto Núñez Feijóo
Presidente
Agustín Hernández Fernández de Rojas
Conselleiro de Medio Ambiente, Territorio e Infraestructuras
ORDE do 31 de xullo de 2009 pola que se declara de interese galego a Fundación Ourensana Hosteser e se ordena a súa inscrición no Rexistro de Fundacións de Interese Galego.
CONSELLERÍA DE TRABALLO E BENESTAR — III. OUTRAS DISPOSICIÓNS — 12/08/2009

Con data do 17 de xuño de 2009 foi publicada no Diario Oficial de Galicia a orde da Consellería da Presidencia, Administracións Públicas e Xustiza, do 18 de maio de 2009, pola que se clasifica como de interese laboral a Fundación Ourensana Hosteser, adscribíndoa á Consellería de Traballo e Benestar, que exercerá plenamente o protectorado sobre ela.
A fundación, segundo consta no artigo 6 dos seus estatutos, ten por obxecto:
Sensibilizar, promover, difundir e executar toda clase de actividades relacionadas coa formación, así como a súa relación coa contorna ambiental en que se desenvolve.
Investigar sobre as pautas de comportamento dos empresarios para a mellora da cualificación profesional.
Elevar o nivel de profesionalización do sector de hostalaría e outros servizos a través da investigación, innovación, divulgación e implantación de novos sistemas metodolóxicos para a preparación dos profesionais do sector.
Estudar, establecer e definir todas aquelas innovacións encamiñadas a mellorar a calidade dos procedementos en calquera materia dentro dos sectores da hostalaría e outros servizos.
Promoción, fomento e difusión da lingua e cultura galegas e defensa do medio natural de Galicia.
Por todo isto, en virtude das competencias que me confiere o artigo 34 da Lei 1/1983, do 22 de febreiro, reguladora da Xunta e da súa Presidencia, e á vista do establecido no artigo 47 da Lei 12/2006, do 1 de decembro, de fundacións de interese galego e o artigo 32.3º a) do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego,
DISPOÑO:
Primeiro.-Declarar de interese galego a Fundación Ourensana Hosteser, ao cumpriren os seus estatutos as prescricións que para tal efecto sinala a vixente lexislación en materia de fundacións de interese galego.
Segundo.-Ordenar a inscrición da Fundación Ourensana Hosteser, no rexistro de Fundacións de Interese Galego, sección da Consellería de Traballo e Benestar, para os efectos constitutivos que sinala o artigo 5 da Lei 12/2006, do 1 de decembro, de fundacións de interese galego.
Terceiro.-A dita fundación queda sometida ao disposto no resto da normativa de xeral aplicación, en especial, á obriga de dar publicidade suficiente ás súas actividades e á ausencia de ánimo de lucro na prestación dos seus servizos, quedando obrigada ante o protectorado a lle render contas anualmente e a xustificar, a través dunha memoria anual, o cumprimento das cargas fundacionais, así como a presentarlle o proxecto de orzamento con anterioridade ao inicio do exercicio económico para o cal se formula, e debendo solicitar as preceptivas autorizacións cando sexan necesarias.
Santiago de Compostela, 31 de xullo de 2009.
Beatriz Mato Otero
Conselleira de Traballo e Benestar
CORRECCIÓN de erros.-Orde do 24 de xullo de 2009 pola que se derroga a Orde do 15 de xuño de 2009, pola que se establecen as bases reguladoras e se convocan axudas en réxime de concorrencia competitiva ás entidades privadas sen ánimo de lucro para a realización de programas de prevención do alcoholismo.
CONSELLERÍA DE SANIDADE — III. OUTRAS DISPOSICIÓNS — 12/08/2009

Advertido erro no texto da dita orde, publicado no Diario Oficial de Galicia número 152, do 5 de agosto de 2009, cómpre efectuar a oportuna corrección:
Na páxina 13.104, onde di: «publicada no Diario Oficial de Galicia número 124, do 26 de xuño de 2007, a Orde do 22 de xullo pola que se derroga a Orde do 15 de xuño de 2009 pola que se establecen as bases reguladoras »; debe dicir: «publicada no Diario Oficial de Galicia número 124, do 26 de xuño de 2009, a Orde do 15 de xuño de 2009 pola que se establecen as bases reguladoras,».
DECRETO 378/2009, do 6 de agosto, polo que se acepta a cesión, a título gratuíto, feita polo Concello da Bola á Comunidade Autónoma de Galicia, dun inmoble con destino á construción dun centro de menores.
CONSELLERÍA DE FACENDA — III. OUTRAS DISPOSICIÓNS — 17/08/2009

O Pleno do Concello da Bola, en sesión do 24 de outubro de 2008 e do 2 de febreiro de 2009 acordou ceder, a título gratuíto, a favor da Comunidade Autónoma de Galicia, un terreo para a construción dun centro de menores.
A Secretaría Xeral e do Patrimonio tramitou o correspondente expediente de aceptación de cesión, de conformidade co disposto nos artigos 16, 17 e 23 da Lei 3/1985, do 12 de abril, do patrimonio da Comunidade Autónoma de Galicia, e 33, 34 e 38 do Decreto 50/1989, do 9 de marzo, polo que se aproba o Regulamento para a execución da dita lei.
Na súa virtude, por proposta da conselleira de Facenda, e logo da deliberación do Consello da Xunta de Galicia, na súa reunión de seis de agosto de dous mil nove,
DISPOÑO:
Artigo 1º
Acéptase nos termos establecidos polo Concello da Bola a cesión, a título gratuíto, do inmoble seguinte:
Parcela nº 685, polígono 28 do concello da Bola, no sitio do Val, nas proximidades no núcleo rural de Murzás. Destinada a carballeira e mato. Cunha superficie de 9.839 m2 e que estrema: norte, con parcela catastral 643 de Pilar Nanín Bernárdez, parcela catastral 644 de Carlos Veloso Freire e parcela catastral 587 de Nieves Fernández del Río; sur, camiño público; leste, con parcela catastral 586, María Vidal Fidalgo, parcela 587 de Nieves Fernández del Río, parcela 594 de Celso Martínez Domínguez e parcela 634 de Máximo Pérez Núñez; oeste, camiño público. Inscrita no Rexistro da Propiedade de Celanova no tomo 813, libro 96, folio 149, inscrición primeira do predio 14.376.
Referencia catastral: 32015A028006850000LY.
Artigo 2º
O destino do inmoble será a construción dun centro de menores.
Artigo 3º
A Consellería de Facenda, a través da Secretaría Xeral e do Patrimonio, procederá á formalización da cesión no correspondente documento público.
Disposición derradeira
A Consellería de Facenda, a través da Secretaría Xeral e do Patrimonio, levará a cabo todos os trámites necesarios para a efectividade deste decreto.
Santiago de Compostela, seis de agosto de dous mil nove.
Alberto Núñez Feijóo
Presidente
Marta Fernández Currás
Conselleira de Facenda
ORDE do 14 de xullo de 2009 pola que se establecen as excepcións á obriga de exposición e exhibición ao público do prezo dos produtos por razóns de seguranza.
CONSELLERÍA DE ECONOMÍA E INDUSTRIA — III. OUTRAS DISPOSICIÓNS — 17/08/2009

O artigo 37 da Lei 10/1988, do 20 de xullo, de ordenación do comercio interior de Galicia (DOG do 26 de agosto), sinala que o prezo en pesetas de todo produto destinado á venda ou servizo ofertado deberá ser exposto ou exhibido ao público de forma explícita e inequívoca, por unidade das usualmente aceptadas no mercado. En caso de vendas con pagamentos aprazados deberá exhibirse polo menos o importe de cada prazo, o número total deles e a súa periodicidade, e o prezo total resultante. Non obstante, a Xunta de Galicia, a través da consellería con competencias en materia de comercio, poderá recoller supostos excepcionais nos que, fundamentalmente por razóns de seguridade, sexan relevados desta obriga, sen que isto vaia en detrimento da debida información ao consumidor.
O sector comercial da xoiaría e da prataría é un dos afectados polo cumprimento da obriga contida no artigo 37.1º da Lei de ordenación do comercio interior de Galicia, xa que a peculiaridade dos produtos ofrecidos, de gran valor e reducida dimensión, incrementan o risco de sufrir un acto delitivo.
Mediante esta orde, e para os efectos de garantir a súa seguridade sen que se produza detrimento do dereito á información das persoas consumidoras, a Consellería de Economía e Industria fai uso da competencia que lle atribúe o artigo 37.2º da devandita lei así como o Decreto 324/2009, do 11 de xuño, polo que se establece a súa estrutura orgánica (DOG do 17 de xuño), e procede a establecer a forma e supostos nos que os xoieiros e prateiros quedan dispensados da obriga de exposición e exhibición ao público do prezo dos produtos.
Con carácter previo á aprobación desta disposición e de conformidade co disposto no artigo 2 do Decreto 127/1988, do 23 de abril, emitiuse o correspondente informe polo Consello Galego de Consumidores e Usuarios.
Polo tanto, en exercicio das atribucións conferidas polo artigo 34.6º da Lei 1/1983, do 22 de febreiro, reguladora da Xunta e da súa presidencia,
DISPOÑO:
Artigo único.-
Os establecementos comerciais quedan, por razóns de seguridade, dispensados da obriga de exhibir ao público o prezo daqueles produtos de xoiaría e prataría expostos en escaparates visibles dende o exterior do establecemento cuxo valor unitario supere os seiscentos euros.
Disposición derradeira
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 14 de xullo de 2009.
Javier Guerra Fernández
Conselleiro de Economía e Industria
RESOLUCIÓN do 30 de xullo de 2009 pola que se procede á publicación das axudas concedidas en virtude da Orde do 23 de xullo de 2008, da Vicepresidencia da Igualdade e do Benestar, pola que se convocan axudas para o mantemento das escolas infantís 0-3 e os puntos de atención á infancia (PAI) dependentes das corporacións locais, modificada pola Orde do 5 de decembro de 2008.
CONSELLERÍA DE TRABALLO E BENESTAR — III. OUTRAS DISPOSICIÓNS — 17/08/2009

De conformidade co disposto no artigo 18.1º da Lei 38/2003, do 17 de novembro, xeral de subvencións; no artigo 15.1º da Lei 9/2007, do 13 de xuño, de subvencións de Galicia; no Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, procédese á publicación das axudas concedidas en virtude da Orde do 23 de xullo de 2008 pola que se convocan axudas para o mantemento das escolas infantís 0-3 e os puntos de atención á infancia (PAI) dependentes das corporacións locais, modificada pola Orde do 5 de decembro de 2008.
Finalidade da axuda: as axudas teñen por obxecto o mantemento das escolas infantís 0-3 e os puntos de atención á infancia (PAI) dependentes das corporacións locais que cumpran os requisitos establecidos no Decreto 143/2007, do 12 de xullo, polo que se regula o réxime de autorización e acreditación dos programas e dos centros de servizos sociais (DOG do 31 de xullo) e no Decreto 329/2005, do 28 de xullo, polo que se regulan os centros de menores e dos centros de atención á infancia (DOG do 16 de agosto), así como a normativa de desenvolvemento, se for o caso.
Norma reguladora: Orde do 23 de xullo de 2008 pola que se convocan axudas para o mantemento das escolas infantís 0-3 e os puntos de atención á infancia (PAI) dependentes das corporación locais. (Diario oficial de Galicia nº 149, do 4 de agosto de 2008), modificada pola Orde do 5 de decembro de 2008 (Diario oficial de Galicia nº 241, do 12 de decembro de 2008).
Crédito orzamentario: 2.990.691,17 euros con cargo ás aplicacións orzamentarias 05.30.312G.460.1 e 05.30.312G.460.2.
Estas actuacións están cofinanciadas polo Ministerio de Educación, Política Social e Deporte.
As entidades beneficiarias e o importe das axudas concedidas a cada unha delas expresado en euros recóllense no anexo a esta resolución.
Santiago de Compostela, 30 de xullo de 2009.
Beatriz Mato Otero
Conselleira de Traballo e Benestar
Ver referencia pdf "16000D010P069.PDF"
RESOLUCIÓN do 29 de xullo de 2009, da Secretaría Xeral da Emigración, pola que se procede á publicación das subvencións concedidas en virtude da Resolución do 19 de decembro de 2008 pola que se establecen subvencións para o desenvolvemento de accións formativas ligadas á inserción laboral destinadas a persoas retornadas e inmigrantes.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 17/08/2009

De conformidade co establecido no artigo 15 da Lei 9/2007, do 13 de xuño, de subvencións de Galicia, e de acordo co disposto no artigo 9.1º da Resolución do 19 de decembro de 2008, da Secretaría Xeral da Emigración, pola que se establecen subvencións para o desenvolvemento de accións formativas ligadas á inserción laboral destinadas a persoas retornadas e inmigrantes e se procede á súa convocatoria, por esta resolución procédese á publicación das axudas concedidas ao abeiro da devandita resolución de convocatoria.
Finalidade da axuda: estas axudas teñen como finalidade promover a mellora da cualificación profesional e facilitar a incorporación ao mercado de traballo das persoas retornadas e inmigrantes, mediante o financiamento de accións formativas que teñan unha clara conexión co emprego e a inserción laboral, desenvolvidos por organizacións empresariais, profesionais ou sindicais, ou por asociacións sen fins de lucro que teñan vinculación co emprego e as migracións.
Norma reguladora: Resolución do 19 de decembro de 2008, da Secretaría Xeral da Emigración, pola que se establecen subvencións para o desenvolvemento de accións formativas ligadas á inserción laboral destinadas a persoas retornadas e inmigrantes e se procede á súa convocatoria (Diario Oficial de Galicia número 2, do 5 de xaneiro do 2009).
Aplicación orzamentaria: 40.50.312C.481.0.
Crédito orzamentario: 300.000 .
Relación das entidades beneficiarias e do importe da axuda concedida a cada unha delas, por orde alfabética: figura no anexo que forma parte integrantes desta resolución.
Santiago de Compostela, 29 de xullo de 2009.
José Santiago Camba Bouzas
Secretario xeral da Emigración
Ver referencia pdf "16000D004P013.PDF"
CORRECIÓN de erros.-Resolución do 3 de xuño de 2009 pola que se aproba a lista provisional de anteproxectos admitidos e excluídos ao abeiro da Orde do 14 de novembro de 2008 pola que se determina o obxectivo de potencia máxima en megawatts para tramitar no período 2008-2012 e se abre o prazo para a presentación de solicitudes de autorización de centrais de biomasa.
CONSELLERÍA DE ECONOMÍA E INDUSTRIA — III. OUTRAS DISPOSICIÓNS — 13/08/2009

Advertidos erros na lista provisional de anteproxectos admitidos e excluídos publicada no Diario Oficial de Galicia nº 141, do 21 de xullo de 2009, deben facerse as seguintes correccións engadindo aos anexos I e III da mencionada resolución os solicitantes e anteproxectos citados a continuación:
Ver referencia pdf "15800D002P005.PDF"
CORRECCIÓN de erros.-Decreto 427/2009, do 19 de novembro, polo que se crean e se regulan as comisións e os grupos de traballo para o deseño e a implantación da nova oficina xudicial en Galicia.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — I. DISPOSICIÓNS XERAIS — 22/12/2009

Advertidos erros no devandito decreto, publicado no DOG nº 236, do pasado 2 de decembro de 2009, cómpre facer as oportunas correccións:
1. Na páxina 18.480, o artigo 2º letra a) onde di: «Presidente/a: conselleiro/a de Presidencia, Administracións Públicas e Xustiza, ou persoa en quen delegue», debe dicir: «Co-presidentes/as: conselleiro/a de Presidencia, Administracións Públicas e Xustiza e presidente/a do Tribunal Superior de Xustiza de Galicia, ou persoas en que deleguen».
2. Na páxina 18.481, o artigo 2º letra b) onde di: «Pola Administración de xustiza en Galicia:
-Presidente/a do Tribunal Superior de Xustiza de Galicia.
-Fiscal superior da Comunidade Autónoma de Galicia.
-Secretario/a de Goberno do Tribunal Superior de Xustiza de Galicia.
-Dous membros designados de entre as organizacións sindicais con representación na Mesa Sectorial de Xustiza en Galicia, por proposta da mesa».
Debe dicir:
«Pola Administración de xustiza en Galicia:
-Fiscal superior da Comunidade Autónoma de Galicia.
-Secretario/a de Goberno do Tribunal Superior de Xustiza de Galicia.
-Dous membros designados de entre as organizacións sindicais con representación na Mesa Sectorial de Xustiza en Galicia, por proposta da mesa».
ORDE do 14 de decembro de 2009 pola que se dispón o nomeamento de vogal en representación da Administración xeral do Estado no Consello de Administración da Autoridade Portuaria de Marín e Ría de Pontevedra.
CONSELLERÍA DO MAR — II. AUTORIDADES E PERSOAL — 18/12/2009

A Lei 27/1992, do 24 de novembro, de portos do Estado e da mariña mercante, texto reformado pola Lei 62/1997, do 26 de decembro, atribúelles ás comunidades autónomas as facultades de designación e separación dos vogais dos consellos de administración das autoridades portuarias de interese do estado situadas no seu territorio.
O acordo do Consello da Xunta de Galicia do 10 de xaneiro de 2002, modificado polo do 6 de xuño de 2002, faculta o titular da consellería competente en materia de portos para o exercicio das devanditas competencias.
Conforme o previsto no artigo 40 da Lei 27/1992, do 24 de novembro, de portos do Estado e da mariña mercante, texto reformado pola Lei 62/1997, do 26 de decembro, a designación e separación dos vogais dos consellos de administración deberán facerse necesariamente por proposta das administracións públicas e entidades e organismos representados no consello de administración polo que, en canto órgano competente,
DISPOÑO:
Por proposta do presidente de Portos do Estado, o nomeamento de Juan José Vázquez Seijas como vogal no Consello de Administración da Autoridade Portuaria de Marín e Ría de Pontevedra, en representación da Administración xeral do Estado.
Santiago de Compostela, 14 de decembro de 2009.
Rosa María Quintana Carballo
Conselleira do Mar
ORDE do 10 de decembro de 2009 pola que se modifica a Orde do 7 de febreiro de 2008 pola que se fai pública a composición do Consello Social da Universidade de Vigo.
CONSELLERÍA DE EDUCACIÓN E ORDENACIÓN UNIVERSITARIA — II. AUTORIDADES E PERSOAL — 18/12/2009

Pola Orde do 7 de febreiro de 2008 (DOG nº 39, do 25 de febreiro) faise pública a composición do Consello Social da Universidade de Vigo.
Segundo a Lei 1/ 2003, do 9 de maio, dos consellos sociais do sistema universitario de Galicia o artigo 10.1º letra a) os membros do consello social cesarán pola expiración do período de mandato, especificándose ademais outras causas na letra b) e entre elas a renuncia, sinalando o parágrafo 2 do citado artigo 10 que as vacantes deberán cubrirse pola autoridade, entidade ou institución correspondente no prazo máximo de 3 meses. De non comunicárselle o acordo de designación dentro do devandito prazo ao conselleiro competente en materia universitaria, o posto permanecerá vacante ata a finalización do correspondente mandato. En todo caso, o membro substituído entenderase nomeado polo período que reste do anterior mandato.
O artigo 7.4º desta lei establece que os acordos de designación de membros do consello social seranlle comunicados ao conselleiro competente en materia universitaria, quen procederá ao seu nomeamento mediante orde da súa consellería.
Con data do 5 de novembro de 2009, o Consello Social da Universidade de Vigo comunica a renuncia de María Olga Alonso Suárez como representante do sindicato Unión Xeral de Traballadores (UGT) no seu consello social, sendo designado Antonio Juste Iglesias para cubrir a vacante producida.
Por todo iso,
DISPOÑO:
Artigo único.-Que cese María Olga Alonso Suárez como representante do sindicato Unión Xeral de Traballadores (UGT) no Consello Social da Universidade de Vigo, nomeando na súa substitución a Antonio Juste Iglesias.
Disposición derradeira
Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 10 de decembro de 2009.
Jesús Vázquez Abad
Conselleiro de Educación e Ordenación Universitaria
RESOLUCIÓN do 11 de decembro de 2009 pola que se conceden as axudas destinadas ao cofinanciamento dos servizos de comedor escolar xestionados polas asociacións de nais e pais de alumnos/as de centros públicos non universitarios dependentes desta consellería para o curso académico 2009-2010, convocadas pola Orde do 17 de setembro de 2009.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 21/12/2009

Vista a proposta formulada pola comisión avaliadora e elevada a esta secretaría xeral, por conduto da súa presidenta,
RESOLVO:
Primeiro.-Outorgar as axudas a favor das asociacións, federacións e confederacións de nais e pais de alumnos/as, que a continuación se detallan (anexo).
Segundo.-Denegarlle a axuda á ANPA Outo Eume porque a solicita unicamente para financiar o custo dos almorzos, finalidade que non queda incluída nos conceptos que sufragan estas axudas; e á ANPA CEIP Lamas de Abade, porque non pode considerarse que teña a condición de beneficiario que define o artigo 4 da orde.
Terceiro.-Contra esta resolución poderá interpoñerse recurso potestativo de reposición perante o conselleiro de Educación e Ordenación Universitaria no prazo dun mes, a partir do día seguinte a aquel en que se publique no Diario Oficial de Galicia, de acordo co establecido na Lei 30/1992, do 26 de novembro, de réxime xurídico das administracións públicas e do procedemento administrativo común, ou ser impugnada directamente ante a xurisdición contencioso-administrativa, no prazo de dous meses, ante o Tribunal Superior de Xustiza de Galicia, de acordo co establecido na Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 11 de decembro de 2009.
P.D. (Orde 3-8-2009)
José Luis Vázquez Fernández
Secretario xeral da Consellería de Educación
e Ordenación Universitaria
Ver referencia pdf "24700D004P008.PDF"
CORRECCIÓN de erros.-Decreto 403/2009, do 22 de outubro, polo que se declara ben de interese cultural, coa categoría de monumento, o castro de Troña, no termo municipal de Ponteareas, na provincia de Pontevedra.
CONSELLERÍA DE CULTURA E TURISMO — III. OUTRAS DISPOSICIÓNS — 11/12/2009

Advertido erro na publicación do devandito decreto, no DOG número 219, do luns 9 de novembro de 2009, procede realizar a seguinte corrección:
No anexo I, punto V, páxina 17.367, onde di:
«P1. 542.018-4.673.183. A delimitación parte deste punto, onde se atopa a confluencia da estrada da Ermida co comezo do viacrucis, e continúa pola estrada que vai cara á Ermida ata chegar á primeira valgada, onde está o punto 2.
P2. 542.392-4.674.082. Partindo deste punto séguese ladeira arriba polo fondo da valgada atravesando a parcela 222 do polígono 108 ata chegar ao camiño que ía antigamente á Ermida e que hoxe está cuberto totalmente por mimosas e eucaliptos (punto 3).
P3. 542.422-4.673.364. Continúase ladeira arriba pola valgada ata chegar á pista que vai dar ao castro, onde está o punto 4.», debe dicir:
«P1. 542.018-4.673.983. A delimitación parte deste punto, onde se atopa a confluencia da estrada da Ermida co comezo do viacrucis, e continúa pola estrada que vai cara á Ermida ata chegar á primeira valgada, onde está o punto 2.
P2. 542.392-4.674.082. Partindo deste punto séguese ladeira arriba polo fondo da valgada atravesando a parcela 222 do polígono 108 ata chegar ao camiño que ía antigamente á Ermida e que hoxe está cuberto totalmente por mimosas e eucaliptos (punto 3).
P3. 542.422-4.673.964. Continúase ladeira arriba pola valgada ata chegar á pista que vai dar ao castro, onde está o punto 4.
DECRETO 428/2009, do 2 de decembro, polo que se lle encarga o despacho de asuntos da Presidencia, durante a ausencia do seu titular, ao conselleiro de Presidencia, Administracións Públicas e Xustiza.
PRESIDENCIA — II. AUTORIDADES E PERSOAL — 03/12/2009

Con motivo da ausencia do presidente da Xunta de Galicia, é necesario prover a substitución durante o tempo desta.
Polo tanto, en uso das atribucións que me confire o artigo 26.7º da Lei 1/1983, do 22 de febreiro, de normas reguladoras da Xunta e da súa Presidencia,
DISPOÑO:
Artigo único.-Encomendarlle ao conselleiro de Presidencia, Administracións Públicas e Xustiza o encargo do despacho da Presidencia desde o día 3 ata o día 8 de decembro de 2009 ambos os dous incluídos.
Santiago de Compostela, dous de decembro de dous mil nove.
Alberto Núñez Feijóo
Presidente
RESOLUCIÓN do 15 de setembro de 2009 pola que se dá publicidade aos convenios de colaboración subscritos polo Tribunal Galego de Defensa da Competencia no segundo cuadrimestre de 2009.
TRIBUNAL GALEGO DE DEFENSA DA COMPETENCIA — III. OUTRAS DISPOSICIÓNS — 29/09/2009

Para os efectos do previsto no artigo 11 da Lei 4/2006, do 30 de xuño, de transparencia e de boas prácticas na Administración pública galega (DOG nº 136, do 14 de xuño), acórdase dar publicidade aos convenios de colaboración asinados por este organismo autónomo no segundo cuadrimestre do ano 2009.
Os devanditos convenios relaciónanse no anexo a esta resolución.
Santiago de Compostela, 15 de setembro de 2009.
José Antonio Varela González
Presidente do Tribunal Galego de Defensa
da Competencia
ANEXO
Convenio: convenio de colaboración entre o Tribunal Galego de Defensa da Competencia e a Universidade da Coruña para a realización de prácticas de alumnos do máster en Asesoramento xurídico empresarial.
Sinatura: 11-5-2009.
Importe: 0,00 .
ORDE do 25 de novembro de 2009 pola que se dispón a renovación dun vogal en representación da Administración xeral do Estado no Consello de Administración da Autoridade Portuaria da Coruña e dun vogal en representación da Federación Comarcal de Empresarios de Arousa (Feca) no Consello de Administración da Autoridade Portuaria de Vilagarcía de Arousa e a súa ría.
CONSELLERÍA DO MAR — II. AUTORIDADES E PERSOAL — 10/12/2009

A Lei 27/1992, do 24 de novembro, de portos do Estado e da mariña mercante, texto reformado pola Lei 62/1997, do 26 de decembro, no seu artigo 40, atribúelles ás comunidades autónomas as facultades de designación e separación dos vogais dos consellos de administración das autoridades portuarias de interese do Estado situadas no seu territorio, que deberán facerse necesariamente por proposta das administracións públicas e entidades e organismos representados no consello de administración.
O acordo do Consello da Xunta de Galicia do 10 de xaneiro de 2002, modificado polo do 6 de xuño de 2002, faculta o titular da consellería competente en materia de portos para o exercicio das devanditas competencias.
Polo exposto, en exercicio da facultade atribuída,
DISPOÑO:
Por proposta do presidente de Portos do Estado, a renovación do mandato de Francisco Veloso Cermeño como vogal do Consello de Administración da Autoridade Portuaria de A Coruña e en representación da Administración xeral do Estado.
Por proposta do presidente da Federación Comarcal de Empresarios de Arousa (Feca), a renovación do mandato de Luis García-Reboredo Mendoza como vogal do Consello de Administración da Autoridade Portuaria de Vilagarcía de Arousa e a súa ría en representación da Federación Comarcal de Empresarios de Arousa (Feca).
Santiago de Compostela, 25 de novembro de 2009.
Rosa María Quintana Carballo
Conselleira do Mar
RESOLUCIÓN do 9 setembro de 2009 pola que se lles dá publicidade aos convenios de colaboración subscritos polo Instituto Galego de Promoción Económica no segundo cuadrimestre de 2009.
INSTITUTO GALEGO DE PROMOCIÓN ECONÓMICA — III. OUTRAS DISPOSICIÓNS — 22/09/2009

O artigo 11 da Lei 4/2006, do 30 de xuño, de transparencia e boas prácticas na Administración pública galega (DOG nº 136, do 14 de xuño), establece que as entidades de dereito público vinculadas ou dependentes da Comunidade Autónoma de Galicia deberán publicar cuadrimestralmente no Diario Oficial de Galicia unha relación dos convenios de colaboración asinados no cuadrimestre anterior.
Polo que antecede, en virtude das facultades que teño concedidas,
RESOLVO:
Único.-Facer pública a relación dos convenios subscritos polo Instituto Galego de Promoción Económica nos meses de maio, xuño, xullo e agosto do ano 2009, que se anexa a esta resolución.
Santiago de Compostela, 9 de setembro de 2009.
Joaquín Varela de Limia de Cominges
Director xeral do Instituto Galego de Promoción
Económica
Ver referencia pdf "18600D010P014.PDF"
ORDE do 25 de novembro de 2009 pola que se dispón o nomeamento dun vogal do Consello de Administración da Autoridade Portuaria de Ferrol-San Cibrao.
CONSELLERÍA DO MAR — II. AUTORIDADES E PERSOAL — 10/12/2009

O artigo 40 da Lei 27/1992, do 24 de novembro, de portos do Estado e da mariña mercante, dispón que a designación dos vogais dos consellos de administración das autoridades portuarias dos portos de interese xeral será acordada polo órgano competente da comunidade autónoma por proposta das organizacións, organismos e entidades ás que representen aqueles.
Por outra parte, a teor do previsto no acordo do Consello da Xunta de Galicia, do 6 de xuño de 2002, en que se fixou a composición do Consello de Administración da Autoridade Portuaria de Ferrol-San Cibrao, nel intégrase un representante dos concellos de Cervo e Xove, que alternarán cada dous anos.
Tendo en conta que mediante Orde do 27 de novembro de 2007 (publicada no DOG do 5 de decembro) se dispuxo o nomeamento de vogal en representación do Concello de Xove, é polo que, transcorrido o período de dous anos antes indicado, cómpre agora nomear como vogal o representante do concello de Cervo.
Polo exposto , vista a proposta do Concello de Cervo, e en exercicio da facultade atribuída,
DISPOÑO:
O nomeamento de Alfonso Villares Bermúdez como vogal do Consello de Administración da Autoridade Portuaria de Ferrol-San Cibrao en representación do Concello de Cervo.
Santiago de Compostela, 25 de novembro de 2009.
Rosa María Quintana Carballo
Conselleira do Mar
RESOLUCIÓN do 7 de setembro de 2009 pola que se fan públicos, para os efectos do artigo 11 da Lei 4/2006, do 30 de xuño, de transparencia e boas prácticas na Administración pública galega, os convenios de colaboración asinados no segundo cuadrimestre do ano 2009.
ACADEMIA GALEGA DE SEGURIDADE PÚBLICA — III. OUTRAS DISPOSICIÓNS — 22/09/2009

Para os efectos previstos no artigo 11 da Lei 4/2006, do 30 de xuño, de transparencia e boas prácticas na Administración pública galega, acórdase darlles publicidade aos convenios de colaboración subscritos pola Academia Galega de Seguridade Pública no segundo cuadrimestre do ano 2009 e que se relacionan no anexo a esta resolución.
A Estrada, 7 de setembro de 2009.
José Carlos García Bouzas
Director xeral da Academia Galega
de Seguridade Pública
Ver referencia pdf "18600D004P008.PDF"
RESOLUCIÓN do 10 de setembro de 2009, da Secretaría Xeral da Igualdade, pola que se procede á publicación das subvencións concedidas ao abeiro da Orde do 21 de novembro de 2008, pola que se establecen as bases reguladoras para a concesión, en réxime de concorrencia competitiva, das subvencións, cofinanciadas polo Fondo Social Europeo, destinadas a pequenas e medianas empresas (pemes) para a realización de plans ou accións a favor da conciliación da vida persoal, familiar e laboral (Diario Oficial de Galicia número 235, do 3 de decembro de 2008).
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 22/09/2009

De conformidade co disposto no artigo 15.1º da Lei 9/2007, do 13 de xuño, de subvencións de Galicia, e no artigo 20 da Orde do 21 de novembro de 2008, pola que se establecen as bases reguladoras para a concesión, en réxime de concorrencia competitiva, das subvencións, cofinanciadas polo Fondo Social Europeo, destinadas a pequenas e medianas empresas (pemes) para a realización de plans ou accións a favor da conciliación da vida persoal, familiar e laboral, procédese á publicación das subvencións concedidas ao abeiro da citada Orde do 21 de novembro de 2008.
Finalidade da axuda: estas subvencións teñen como finalidade o financiamento do desenvolvemento de plans ou accións a favor da conciliación da vida persoal, familiar e laboral que contribúan, ademais, a superar os estereotipos que adscriben a homes e mulleres a determinadas tarefas e funcións tanto no ámbito profesional como no privado e familiar, que leven a cabo as empresas domiciliadas en Galicia ou que acometan proxectos subvencionables nos seus centros de traballo establecidos en Galicia, xa sexan persoas físicas ou xurídicas, que reúnan a condición de micro, pequena ou mediana empresa (pemes).
Norma reguladora: Orde do 21 de novembro de 2008, pola que se establecen as bases reguladoras para a concesión, en réxime de concorrencia competitiva, das subvencións, cofinanciadas polo Fondo Social Europeo, destinadas a pequenas e medianas empresas (pemes) para a realización de plans ou accións a favor da conciliación da vida persoal, familiar e laboral.
Crédito orzamentario: 300.000 euros.
Partida orzamentaria: 05.30.312G.470.0.
Empresas beneficiarias da subvención e importe concedido a cada unha delas: ver anexo.
Santiago de Compostela, 10 de setembro de 2009.
Marta González Vázquez
Secretaria xeral da Igualdade
Ver referencia pdf "18600D003P007.PDF"
RESOLUCIÓN do 27 de novembro de 2009 pola que se publica a oferta de emprego de persoal funcionario de administración e servizos para o ano 2009.
UNIVERSIDADE DE VIGO — III. OUTRAS DISPOSICIÓNS — 03/12/2009

De conformidade cos estatutos da Universidade de Vigo; coa Lei 7/2007, do 12 de abril, do Estatuto básico do empregado público, e, no non previsto, co Decreto lexislativo 1/2008, do 13 de marzo, polo que se aproba o texto refundido da Lei da función pública de Galicia, esta reitoría resolveu aprobar a oferta pública de emprego de persoal funcionario de administración e servizos, aprobada polo Consello de Goberno na sesión do 29 de outubro de 2009.
Para a súa aprobación tívose en conta que a precedente oferta de emprego pública para este colectivo foi publicada o 2 de xaneiro de 2002 e tamén os precedentes procesos de selección para acceso por promoción interna. Resultaron vacantes as prazas xeradas desde entón correspondentes á relación de postos de traballo do persoal funcionario de administración e servizos desta universidade, aprobada e publicada no DOG nº 110, do 9 de xuño de 2006, modificada en execución de sentenza e publicada no DOG nº 210, do 29 de outubro de 2008. E así, de acordo con todo isto, esta reitoría resolveu:
Primeiro.-Publicar a oferta de emprego público do persoal funcionario de administración e servizos da Universidade de Vigo para o ano 2009:
Ver referencia pdf "23700D018P058.PDF"
Segundo.-A convocatoria específica de cada proceso selectivo derivado desta oferta de emprego publicarase no Diario Oficial de Galicia.
Terceiro.-Do total da oferta de emprego na quenda de acceso libre reservaranse as prazas que se relacionan para seren cubertas entre persoas con discapacidade cun grao de minusvalidez igual ou superior ao 33%. A distribución por escalas será a seguinte:
-Escala de axudantes de arquivos, bibliotecas e museos da Universidade de Vigo: 1 praza.
-Escala auxiliar administrativa da Universidade de Vigo: 3 prazas.
Cuarto.-O sistema de acceso será o de concurso-oposición. Os temarios das probas publícanse na páxina electrónica da Universidade de Vigo no seguinte enderezo:
http://www.uvigo.es/servicios/pas/index.gl.htm>Emprego>Temarios.
Vigo, 27 de novembro de 2009.
Alberto Gago Rodríguez
Reitor da Universidade de Vigo
RESOLUCIÓN do 26 de novembro de 2009 pola que se aproba o documento de acreditación dos inspectores e subinspectores urbanísticos.
AXENCIA DE PROTECCIÓN DA LEGALIDADE URBANÍSTICA — III. OUTRAS DISPOSICIÓNS — 03/12/2009

A Lei 9/2002, do 30 de decembro, de ordenación urbanística e protección do medio rural de Galicia, no seu artigo 208, establece que o persoal adscrito á inspección e vixilancia urbanística, no exercicio das súas funcións, terá a consideración de axente da autoridade e estará capacitado, con este carácter, para requirir e examinar toda clase de documentos relativos ao planeamento, para comprobar a adecuación dos actos de edificación e uso do solo á normativa urbanística aplicable e para reclamar de todas as partes relacionadas con calquera actuación urbanística e dos colexios profesionais e calquera outro organismo oficial con competencia na materia canta información, documentación e axuda material precise para o adecuado cumprimento das súas funcións. Así mesmo, están autorizados para entrar e permanecer libremente e en calquera momento en predios, construcións e demais lugares suxeitos á súa actuación inspectora.
O Regulamento de disciplina urbanística, aprobado polo Decreto 28/1999, do 21 de xaneiro, no seu artigo 111, prevé que a autoridade competente expedirá a acreditación oportuna, na que conste de maneira expresa e clara a condición de persoal da inspección.
Os estatutos da Axencia de Protección da Legalidade Urbanística, aprobados polo Decreto autonómico 213/2007, do 31 de outubro, no seu artigo 20, dispoñen que as funcións de dirección e execución da actividade de inspección e control do cumprimento da normativa urbanística nos actos de edificación e uso do solo serán desempeñadas por funcionarios das correspondentes escalas de inspección e de subinspección e, para estes efectos, o director da axencia poderá habilitar funcionarios do grupo A como inspectores e do grupo B como subinspectores, sempre que reúnan os requisitos para o acceso á correspondente escala e por un período de tempo que en ningún caso poderá ser superior a catro anos.
Na súa virtude, e en exercicio das funcións atribuídas no artigo 18 dos estatutos da Axencia de Protección da Legalidade Urbanística,
RESOLVO:
Primeiro.-Aprobar o modelo de documento de acreditación dos inspectores urbanísticos e dos subinspectores urbanísticos da Axencia de Protección da Legalidade Urbanística que se insire no anexo desta resolución.
O documento será expedido por orde do director da axencia e anotado no libro de rexistro de acreditacións facendo constar a identidade do titular da tarxeta, o número de tarxeta, a data da súa expedición e a data e causa da súa retirada.
Segundo.-As tarxetas expedidas en execución da Resolución do 8 de setembro de 2008 (DOG nº 178, do 15 de setembro) manterán a súa plena validez mentres non sexan substituídas polas novas que se expidan en execución desta resolución.
Terceiro.-Publicar esta resolución no Diario Oficial de Galicia.
Santiago de Compostela, 26 de novembro de 2009.
Hipólito Pérez Novo
Director da Axencia de Protección da Legalidade Urbanística
Ver referencia pdf "23700D016P056.PDF"